กรมการขนส่งทางบก ผ่อนคลายมาตรการการให้บริการรถโดยสารสาธารณะ และการขนส่งสินค้า ในพื้นที่ควบคุมสูงสุดและเข้มงวด 23 จังหวัด มีผลต่อเนื่องจนถึงวันที่ 31 ตุลาคม 2564
นายจิรุตม์ วิศาลจิตร อธิบดีกรมการขนส่งทางบก เปิดเผยว่า กรมการขนส่งทางบก ออกคำสั่งขยายเวลาการบังคับใช้และปรับมาตรการการ ให้บริการรถโดยสารสาธารณะ และการขนส่งสินค้า ในเขตพื้นที่ควบคุมสูงสุดและเข้มงวด 23 จังหวัด ให้สอดคล้องกับข้อกำหนดและคำสั่งของ ศบค. โดยให้ผู้ประกอบการขนส่งรถโดยสารประจำทางในพื้นที่กรุงเทพมหานคร และเส้นทางระหว่างจังหวัด รวมถึงรถโดยสารไม่ประจำทางที่มีท้องที่ทำการขนส่งทั่วราชอาณาจักร ในเขตพื้นที่ควบคุมสูงสุดและเข้มงวดทุกจังหวัด งดให้บริการเดินรถตั้งแต่เวลา 23.00 - 03.00 น.ของวันรุ่งขึ้น ต่อเนื่องไปจนถึงวันที่ 31 ตุลาคม 2564         สำหรับผู้ประกอบการขนส่งสินค้าในเขตพื้นที่ควบคุมสูงสุดและเข้มงวดทุกจังหวัด ให้งดการขนส่งสินค้าในระหว่างเวลา 23.00  น. - 03.00 น. จนถึงวันที่ 31 ตุลาคม 2564 เช่นกัน เว้นแต่บุคคลที่มีความจำเป็นในการขนส่งสินค้าเพื่อประโยชน์ของประชาชน ได้แก่ ผู้ขนส่งอาหาร ยา เวชภัณฑ์ เครื่องมือแพทย์ สินค้าอุปโภคบริโภค ผลผลิตทางการเกษตร น้ำมันเชื้อเพลิง ไปรษณีย์ พัสดุภัณฑ์สิ่งพิมพ์ หรือสินค้าเพื่อการส่งออกหรือนำเข้า โดยจัดเตรียมใบอนุญาตขับรถ บัตรประจำตัวประชาชน บัตรประจำตัวพนักงานหรือหนังสือรับรองการทำงาน และเอกสารรับรองความจำเป็นเกี่ยวกับสินค้า และการเดินทางของผู้ขนส่งสินค้าเพื่อใช้แสดงต่อเจ้าหน้าที่ และต้องปฏิบัติตามมาตรการ ป้องกันโรคที่ทางราชการกำหนดอย่างเคร่งครัดเช่นเดียวกัน